  Виталий Пронин Удмуртиысь калык писатель В. Ар-Серги "Кам вылын" книгаоссэ редакцилы кузьма.Вячеслав Ар-Серги писателез асьме шаерамы тодӥсьтэмез ӧвӧл. Алигес дуннеез адӟиз солэн веросъёсын «Кам вылын» книгаез. Отчы пыризы азьлогес но али вакытэ гожтэм веросъёсыз. Чаракез соос пӧлысь потылӥзы «Удмурт дунне» газетын. Тодмо писатель ас веросъёсаз быгатыса но яратыса суреда асьме дыре улӥсь огшоры адямиосты - соослы гинэ тупась сямъёсын-выросъёсын, улон, дунне шоры учконъёсын. Автор азьвыл книгаосаз сямен ик ас палаз ӧте малпаськыны быгатӥсь ӟеч муртъёсты: ойдолэ, уртче адӟомы улон югдурмес, учком но малпаськом, кытчы меда дыртэ-питыра та югыт дуннемы... Нош та нуналъёсы Вячеслав Витальевич «Кам вылын» книгаезлэсь 20 экземплярзэ редакцилы кузьмаз! Газетлэсь усто пинал авторъёссэ пусйыны курыса. - Гожъяськыны кутскисьлы туж кулэ визь-нод, ӟеч кыл, бурдъян, - шуэ со. - Мынам вал сыӵе арлыдо эшъёсы, табере дыр вуиз аслым киме мычыны. Газетысь трос писательёс-кылбурчиос потэмын. Вячеслав Ар-Серги «Советской Удмуртия» газетын ужамын армиысь берытскемез бере одӥг ар пала гинэ, озьы ке но со уг вунэты «гожъяськон кӧкызэ», али но ӵем печатла веросъёссэ. Туала вакытэ лыдӟись-гожъясь понна книга - дуно кузьым, угось тросэзлы авторъёслы асьсэлы сюлмаськоно луэ сое печатлан-вӧлмытон понна но. Калык писательлы тау кареммес вераса, оскиськом, солэн веросъёсыз адямиослы юан пусъёссылы валэктон шедьтыны юрттозы, оло нош выль гожъясьёсты но вордозы... Ольга Зорина Теги: ВячеславАр-Серги Литературалэнарыз  